ועדת העבודה, הרווחה והבריאות, כנסת 20, פרוטוקול מספר 91, 2015-11-10 11:00

אלי אלאלוף: היום ה-10 בנובמבר 2015, כ"ח בחשון התשע"ו.

אלי אלאלוף: בהתרגשות רבה אני מקבל את חברי מאיר יצחק הלוי שעבדתי, פעלתי ונהניתי להיות באילת עוד כשלא עלה בראשי שאהיה פעם חבר כנסת.

אלי אלאלוף: גם אם לפני שנה מישהו היה אומר לי שאני אהיה חבר כנסת, הייתי מצמיד לו פסיכיאטר ועכשיו הוא יצמיד לי.

אלי אלאלוף: באמת, אני כל כך שמח שאפשר לדון בעיר אילת מפני שזאת אהבה של כל אזרח ישראלי.

אלי אלאלוף: אין אזרח ישראלי שלא יכול שלא להתייחס לאילת ולהתרגש כשהוא נמצא שם כתושב או כתייר או כאורח של העיר הזאת.

אלי אלאלוף: יש לי את הזכות לציין שמשנת 1983, בגלל אילת של אז, ביקשו ממני להיות מנהל הסוכנות היהודית בבאר שבע בגלל בעיות שהיו שם, ואמרו לי שהבעיה המרכזית היא אילת ובאמת אחרי כמה שנים מעטות, היה תענוג להיות באילת, לעבוד ולקדם, אם זה בחינוך, אם זה בהשכלה גבוהה, אם זה בשירותים לגיל הרך ועוד דברים.

אלי אלאלוף: יש כאן דמויות שהן פשוט משפחה וחברים.

אלי אלאלוף: אני שמח שבחרתם להטיל עלינו שתי משימות ואנחנו כוועדת הרווחה, הבריאות והתעסוקה, יש לנו כלי אדיר לעזור לעיר ולקדם נושאים.

אלי אלאלוף: מראש אני מודיע, ואני בטוח שהחברים שלי, חברי הכנסת – חבר הכנסת יצחק וקנין ואחרים – יתמכו, יעזרו ויקדמו את העיר אילת כפי שמגיע לה ולמדינה.

אלי אלאלוף: יש שני נושאים בהם ביקשו מאתנו לדון במיוחד והם באמת שייכים לוועדה, ושניהם קשורים גם לבריאות אבל לא רק לבריאות אלא גם לנושאים של רווחה.

אלי אלאלוף: הנושא הראשון הוא נושא בית החולים יוספטל באילת ואני ממליץ לפתוח את הגוגל כדי לראות מי היה יוספטל.

אלי אלאלוף: הוא היה יותר קשור לשיכון מאשר לבריאות אבל נתנו לו את זה.

אלי אלאלוף: בית החולים באילת אמור להיות בית חולים במעמד אסטרטגי מיוחד, ראשית, מפני שהוא רחוב מכל בית חולים אחר, בית החולים הקרוב הוא בבאר שבע, ושנית, מפני שהוא משרת אוכלוסיות שונות שדורשות התייחסות מאוד מיוחדת.

אלי אלאלוף: אם נלך לראות את בתי החולים, נתייחס ליחידות צבאיות, אלה מספרים קטנים וזה כמעט בשוטף.

אלי אלאלוף: אילת היא אסטרטגית מבחינה צבאית והיא גם אסטרטגית מבחינה תיירותית כי העיר מכפילה את עצמה כל תקופה מסוימת כאשר לאורך זמן אוכלוסיית התיירות כמעט מכפילה את היישוב, ודאי בתקופות שיא.

אלי אלאלוף: העיר אילת היא גם קרובה לשתי מדינות אחרות ולא תמיד מהמדינות האלה מגיעים רק דברים טובים ולכן הכוננות שלא צריכה להיות אדירה.

אלי אלאלוף: בית החולים אמור למלא את כל זה ובתשתית, למרות שהשתפרה ולמרות שהשתפרה גם מבחינה אנושית, מספר המומחים גדל אבל המספר קטן, אני הייתי ממליץ יחד עם החברים שלי שאמרו לי שבמשרד הבריאות יש כבר ניסיון לכתוב תכנית כוללת ואנחנו נשמח שתנתקו את אילת מבתי החולים האחרים כי זה שונה לגמרי.

אלי אלאלוף: גם אם מסיבות כאלה ואחרות מצמצמים את המלגות למתמחים העוברים לדרום, אילת לא יכולה להיות בחבילה האזורית הזאת אלא היא חייבת להיות נפרדת.

אלי אלאלוף: אנחנו לא נסכים שבגלל שארבעה או חמישה רופאים שמקבלים היום את המענק של רופאים שעוברים לפריפריה, פתאום שם נעשה כמו בבאר שבע וכמו באשקלון.

אלי אלאלוף: אין שום הצדקה למעמד הזה.

אלי אלאלוף: הייתה לי הזכות לראות, תמיד בגלל מאיר שאמר שאבוא לראות מה יש בבית החולים שלהם, ויצאנו משם ושכנענו את קהילת טורונטו ובאמת השיפור המדהים – לא הספקתי לבקר, וסליחה על הבורות הפיזית אבל קראתי – קיים.

אלי אלאלוף: שירותים נוספים וזה לא חדר מיון רגיל אלא יש שם יחידת לב וכל מיני תוספות שלא היו ואני כאן רוצה להודות לידיד שלי, למנכ"ל הדסה, אז ביקשתי ממנו לרדת אתנו לאילת כדי לבדוק את זה, פרופסור מור יוסף שהיום מנכ"ל הביטוח הלאומי.

אלי אלאלוף: אם כן, לבית החולים יש מעמד מיוחד וכוועדת הבריאות נעשה הכול כדי שהוא יישמר.

אלי אלאלוף: לאילת יש גם יתרונות מסוימים שלעניות דעתי לא מנוצלים.

אלי אלאלוף: אנחנו נלחמים במרכז הארץ נגד תיירות המרפא.

אלי אלאלוף: אין כאן שום הצדקה לקבל תייר ולדחות תושב וזה מה שקורה.

אלי אלאלוף: אם באילת בית החולים היה יכול לעשות תיירות מרפא לתושבים זרים, הוא היה מתפתח, היה מוסיף לתיירות, היה מחזק את המערכת של הכירורגיה וההתערבות החיצונית, וזה דבר קל כי בדרך כלל כירורג יכול לבוא בבוקר ולפעמים יותר קל לו לטוס לאילת מאשר להגיע לבית החולים שלו.

אלי אלאלוף: לכן התיירות הזאת חייבת להתפתח, מה גם שיש כאן תשתית תיירותית שאני לא צריך כיום לדבר עליה כי היא ידועה.

אלי אלאלוף: הנושא השני הוא הנושא של המבוגרים ולפחות אני בתוכם.

אלי אלאלוף: אני חושב שזאת אוכלוסייה שלא מטופלת טוב.

אלי אלאלוף: יש לה שירותים קהילתיים מדהימים.

אלי אלאלוף: קיבלתי את דוח העירייה ואני מכיר את זה.

אלי אלאלוף: לקשישים יש מועדונים אבל בנושא האכלוס שלהם, אם זה לאוכלוסיות החלשות, אנחנו יודעים שכבר מזמן משרד השיכון לא הקים איזו תחנה או איזה דיור מוגן מסודר.

אלי אלאלוף: אנחנו יודעים שגם קופות החולים, כולל מכבי שהתחילה ונסוגה.

אלי אלאלוף: אילת היא אזור שיכול למשוך.

אלי אלאלוף: אנחנו יודעים שערים מסוג זה בעולם מושכות הרבה מאוד אוכלוסייה של מבוגרים וקשישים, אליה גם אני שייך, אבל צריך לפתח את זה.

אלי אלאלוף: צריך לפתח את התנאים ואת הדיור המתאים.

אלי אלאלוף: לא יכול להיות שיהיו 24 מיטות, כפי שקראתי, כי זה נראה לי אבסורד.

אלי אלאלוף: זה לא דומה לאף מקום בארץ.

אלי אלאלוף: לכן הנושא הזה של הקשישים, גם הוא קשור לבריאות אבל ודאי לרווחה.

אלי אלאלוף: אני לא יודע אם יש כאן מישהו מהביטוח לאומי, אבל אנחנו נדבר גם אתם כדי לפתח שירותים לאוכלוסיות המבוגרות שהן חלק אינטגרלי, כך אני מרגיש.

אלי אלאלוף: אני חושב שזה ענף נוסף שהעיר אילת יכולה ליהנות ממנו.

אלי אלאלוף: אני חייב להגיד לכם שהייתי רוצה לדבר על האקדמיה או על אקדמיזציה של העיר אילת, נושא קרוב ללבי אבל זה נושא שנמצא בוועדת החינוך אצל החבר שלי יעקב מרגי.

אלי אלאלוף: אל תשכחו שבאר שבע כפי שהיא היום, היא בזכות שתי מערכות: אוניברסיטה ובית חולים.

אלי אלאלוף: זה מה שנותן לנו את ההרגשה, לתושבי באר שבע, שהעיר היא חזקה, היא נותנת ביטחון לתושביה, נותנת תשובות לילדים שלה וכולי.

אלי אלאלוף: אני מסיים במלים אלה.

אלי אלאלוף: שוב אני רוצה להודות לך שוב, מאיר, על כל העבודה האדירה שאתה עושה.

אלי אלאלוף: תצליח תמיד.

אלי אלאלוף: העיר הזאת זקוקה לאנשים כמוך ולמנהיגות בתנאי שגם אנחנו ברמה הארצית נתמוך בך כפי שצריך.

אלי אלאלוף: אדוני ראש העיר, בבקשה.

מאיר יצחק הלוי: תודה רבה.

מאיר יצחק הלוי: בראש ובראשונה אני רוצה להגיד תודה ליושב ראש הכנסת על שהסכים לקיים את יום אילת בכנסת.

מאיר יצחק הלוי: תודה לנאוה שהסכימה לסייע לנו בכל ארגון היום הזה.

מאיר יצחק הלוי: כמובן תודה לחבר הכנסת יצחק וקנין שעוד מעט אני אתייחס, תודה לחברת הכנסת נורית קורן ותודה ליושב ראש הוועדה שאני לא יכול לפתוח את הדיון הזה בלי לשתף את החברים.

מאיר יצחק הלוי: יש כאן הרבה מאוד אילתים, מורים, אנשי רווחה, אנשי ציבור, נציגות הורים ואני רוצה להגיד למי שנמצא כאן שכאשר אני הכנתי את עצמי לישיבה הזו, מצאתי שלחבר הכנסת אלי אלאלוף יש כל כך הרבה סימני דרך בעיר אילת, שזה מדהים.

מאיר יצחק הלוי: אין כמעט נושא שקשור לאיכות החיים שלנו שאתה לא נמצא בו.

מאיר יצחק הלוי: למשל, נושא של בית ספר יעלים, מי שהפך אותו לבית ספר על יסודי, זה בעצם אלי אלאלוף בהחלטה אחת אותה סגרנו במסדרון.

מאיר יצחק הלוי: הנושא של מעונות הסטודנטים, זה אלי אלאלוף.

מאיר יצחק הלוי: הנושא של שדרוג בית החולים, זה אלי אלאלוף ואני לא רוצה למנות עכשיו את כל הרשימה כי הרשימה היא מכאן ועד באר שבע.

מאיר יצחק הלוי: אין לי אלא בשם כל תושביי ומעומק לבי, בהתרגשות אני אומר, בהתרגשות גדולה, אני אומר שלא בכדי קיבלת את הפרס הכי גדול שמקבל תושב מדינת ישראל.

מאיר יצחק הלוי: בהתרגשות גדולה אני רוצה להגיד לך תודה רבה על הכול.

מאיר יצחק הלוי: אתה חסר לי.

מאיר יצחק הלוי: תדע שאתה חסר לי.

מאיר יצחק הלוי: נמצאים כאן הרבה מאוד אנשים שהם אילתים אבל אני רוצה דווקא להתחיל בנושא שקשור לחבר הכנסת וקנין שהיום מונה לעמוד בראש ועדת משנה לענייני שדות תעופה.

מאיר יצחק הלוי: אתה יודע, הולכת ומתקבלת החלטה או שהתקבלה החלטה שמבחינתנו היא החלטה הרת גורל, אסון, והיא סגירת שדה דב לפני שמוצאים חלופה לתושבי העיר אילת.

מאיר יצחק הלוי: התקבלה החלטה.

מאיר יצחק הלוי: ירו ועכשיו מחפשים את הפתרונות.

מאיר יצחק הלוי: עכשיו קמה ועדה לראות איך להנגיש את בן גוריון תושבי אילת.

מאיר יצחק הלוי: לא אמרו בוא נראה מה אומר בן גוריון אלא בוא נסגור ואחרי כן נברר.

מאיר יצחק הלוי: מבחינתנו זה פשוט הזוי.

מאיר יצחק הלוי: אני מעלה את זה כאן בוועדה שלך משום שהמשמעות של סגירת שדה דב – ואחרי כן ידבר על זה דוקטור אלדר שהוא מנהל בית החולים יוספטל, שנכנס לתפקידו לפני פחות מחודש ונאחל לו הצלחה - היא משמעות של פגיעה אנושה בחולים האילתים.

מאיר יצחק הלוי: אם כל בוקר נעמוד בשדה התעופה באילת ונראה מי הטסים, נגלה חולים אונקולוגיים, נגלה חולי כליות, נגלה חולים שצריכים לקבל טיפולים ובעצם סגרנו להם את העורק כי בן גוריון הוא לא חלופה.

מאיר יצחק הלוי: נקודה.

מאיר יצחק הלוי: מי שאומר שהוא חלופה, מהתל ואומר דברים שאינם נכונים, ואני אומר את זה בצורה הכי ברורה.

מאיר יצחק הלוי: לכן אני מפנה אליך מבט כאיש שיש לו לב ונשמה ואני מבקש את כל תמיכתך אדוני לעצור את ההחלטה, לדון בחלופות ורק לאחר מכן להתקדם.

מאיר יצחק הלוי: מבחינתי לראות היום את חברי ורעי הטוב יאיר שלקה במחלת הסרטן, שצריך לנסוע לטיפולים ואני אומר לו שאין לו מענה לתת לו להגיע לבית החולים שם הוא מקבל את הטיפולים הכימותרפיים, מבחינתי זה לפגוע פגיעה אנושה בתושבי העיר אילת.

מאיר יצחק הלוי: לכן אני בחרתי לפתוח בסוגיה הזאת שיש בה זחיחות הדעת.

מאיר יצחק הלוי: פשוט לראות את ההיבט הנדל"

מאיר יצחק הלוי: ניסטי ולהתייחס ל-65 אלף תושבי אילת כתושבים שקופים מבלי ששאלו לדעתנו.

מאיר יצחק הלוי: אנחנו הולכים לצאת למלחמה בעניין.

מאיר יצחק הלוי: נמצא אתנו כאן חבר הכנסת וקנין.

מאיר יצחק הלוי: אמרתי גם בוועדה הקודמת שהפכת להיות התעופולוג של מדינת ישראל.

מאיר יצחק הלוי: אתה היום בקיא בנושא התעופה.

מאיר יצחק הלוי: עליך אי אפשר לעבוד.

מאיר יצחק הלוי: אני סמוך ובטוח שאתה תהיה קשוב כמו שהיית קשוב עד היום, ראשית, לצרכים, ושנית, אף אחד לא יוכל לעבוד עליך.

מאיר יצחק הלוי: לכן, אם היום כבר קמה ועדה לראות איך מנגישים את בן גוריון לתושבי אילת, זה אומר שההחלטה עקומה כי את הוועדה הזאת היה צריך לקיים לפני קבלת ההחלטה ולא אחרי קבלתה.

מאיר יצחק הלוי: אני סמוך ובטוח ואני מקווה שגם נשמע את הדברים בוועדת הכלכלה שבהמשך ניפגש בה.

מאיר יצחק הלוי: כמה דברים לגבי שני הנושאים שעל סדר היום.

מאיר יצחק הלוי: בית החולים יוספטל עבר כברת דרך.

מאיר יצחק הלוי: אני חושב שלך יש יד ורגל בכברת הדרך הזאת.

מאיר יצחק הלוי: הייתה תקופה שמנכ"ל קופת חולים דאז רצה לסגור את בית החולים ולהפוך אותו להיות חדר מיון קדמי.

מאיר יצחק הלוי: אנחנו עמדנו בזכות תושבי העיר אילת והפגנו ואמרנו, לא, תושבי אילת הם לא תושבים סוג ד' ו-ה', אנחנו רוצים בית חולים באיכויות הגבוהות ביותר.

מאיר יצחק הלוי: מה שבא לצערי הגדול לעזרתנו, היו שני אסונות.

מאיר יצחק הלוי: אסון אחד היה האסון שקרה בהילטון טאבה, אותו מגה פיגוע שהצריך את בית החולים יוספטל לטפל במאות נפגעים, והאסון השני, לא עלינו, אסון האוטובוסים של אותם סוכני תיירות שהגיעו מברית המועצות.

מאיר יצחק הלוי: מצאנו את עצמנו במצב שבית חולים נדרש לתת את הסיוע הכי מקצועי שניתן.

מאיר יצחק הלוי: אין בית חולים אחר בסביבה.

מאיר יצחק הלוי: זה או זה או סורוקה.

מאיר יצחק הלוי: בטווח הזה אין מה לעשות ולכן השכילו האנשים, וייאמר לזכותו של מנכ"ל קופת חולים כללית אלי דפס שהבין את העניין והרים את הכפפה יחד עם קהילת טורונטו, אתך ועם שאר הגורמים, ואמר שנייצר את השדרוג בבית החולים.

מאיר יצחק הלוי: אנחנו בהחלט לא נמצאים באותו מקום בו היינו לפני 11 שנים אבל עדיין רחוקים מאוד מהמקום בו אנחנו רוצים להיות בעוד עשר שנים.

מאיר יצחק הלוי: לכן בזמן הזה אנחנו רוצים לבקש את העזרה שלך כיושב ראש הוועדה לפעול בכל דרך, שתכף ידברו עליה אנשי המקצוע, לקדם את בית החולים יוספטל ואת נושא הבריאות באילת שהולכת וגדלה.

מאיר יצחק הלוי: צריך לזכור שהעיר לא נותנת שירות רק לתושביה.

מאיר יצחק הלוי: בעיר אילת יש גם את מועצה אזורית חבל אילות, יש את בסיסי צה"ל והם רבים, ויש 2.8 מיליון תיירים שחלק מהסיבה שהם באילת היא כי הם יודעים שיש להם מענה רפואי.

מאיר יצחק הלוי: לכן בית החולים הזה הוא נכס אסטרטגי חשוב מהמדרגה הראשונה.

מאיר יצחק הלוי: הנושא השני אותו ביקשנו להעלות הוא בדיוק מה שציינת.

מאיר יצחק הלוי: אתה מכיר את הנושאים היטב ולכן אני אומר אותם לחברים.

מאיר יצחק הלוי: העיר אילת גם היא מתבגרת.

מאיר יצחק הלוי: אם פעם היינו ברמה של שבעה אחוזים אוכלוסייה מבוגרת, היום אנחנו כבר נושקים לעשרה אחוזים כאשר הממוצע הארצי הוא כ-12 אחוזים ומהר מאוד נגיע לשם.

מאיר יצחק הלוי: לשמחתי העלייה שהגיעה אלינו גם מחבר העמים וגם מצרפת היא עלייה שחלקה היא עלייה של אנשים מבוגרים שרוצים לסיים את חייהם באיכות חיים טובה באילת וזה אומר שאנחנו צריכים לתת מענים.

מאיר יצחק הלוי: נכון להיום יש דיור מוגן והוא מלא ואין מקום.

מאיר יצחק הלוי: על כל מיטה יש חמישה מועמדים.

מאיר יצחק הלוי: דיור מוגן שני, לא צלחה הדרך למשרד השיכון ואנחנו מנסים עכשיו למצוא את הוורסיה איך לטפל בזה.

מאיר יצחק הלוי: יש לנו בית אבות שאין לנו כסף וכפי שאמרת, נכון להיום יש רק 26 מיטות ונראה שבאמת צריך לחזק את המקום.

מאיר יצחק הלוי: כאן נצטרך את הסיוע.

מאיר יצחק הלוי: יש לנו מרכז לטיפול סיעודי של מעונות מכבי שיודע לתת מענה חלקי וגם הוא עומד על כרעי תרנגולת בגלל כל מיני היבטים תקציביים.

מאיר יצחק הלוי: זה אומר שאנחנו כעיר חייבים לגרום לכך שיהיו מענים ראויים לאוכלוסיית הגיל השלישי, שגם אתה וגם אני בדרך אליה.

אלי אלאלוף: אני כבר שם.

מאיר יצחק הלוי: זה דבר שאנחנו חייבים לעשות.

מאיר יצחק הלוי: לי אין ספק שאתה וחברי הכנסת שמכירים את העיר, תסייעו בידינו לקדם את הדברים.

מאיר יצחק הלוי: שוב, אני מאוד מודה לך על כך שאתה מאפשר לנו להציג את האתגרים שלנו לפניך.

אלי אלאלוף: תודה רבה.

אלי אלאלוף: חברת הכנסת נאוה בוקר.

נאוה בוקר: תודה.

נאוה בוקר: אדוני היושב ראש, ראש העיר, חברי הכנסת, אנשי אילת, ברוכים הבאים.

נאוה בוקר: אני חושבת שצריך לשנות את הגישה לאילת.

נאוה בוקר: אנחנו צריכים להבין שכל שקל שאנחנו נשקיע בעיר אילת יחזור אלינו פי כמה וכמה בחזרה.

נאוה בוקר: אני לא יודעת איך להגיד את זה אבל אילת היא כיפת הברזל של התיירות הישראלית.

נאוה בוקר: כך אני רואה את זה וכך אנחנו צריכים להתייחס אליה.

נאוה בוקר: אני רוצה לומר כמה מלים בהקשר של הוועדה בה אנחנו נמצאים, כמה מלים על חיזוק מערכת הבריאות באילת ולשים דגש בעיקר על בית החולים יוספטל שהוא מרכז רפואי עיקרי בכל האזור וצריך לשמור עליו.

נאוה בוקר: צריך קודם כל לדאוג, בגלל הריחוק הגיאוגרפי של העיר אילת, לכוננות של מסוק כך שבמקרים דחופים באמת יוכל לתת מענה לפינוי מבית החולים, צריך לדאוג בנושא של כוח אדם, לדאוג למענקי עידוד שיעודדו הגירה חיובית של רופאים לעיר הזאת כדי שבאמת לא יהיה מחסור ברופאים בתחומים השונים ואני יודעת שקיים מחסור רציני בטיפול נמרץ, קרדיולוגיה, גסטרו ועוד כמה תחומים.

נאוה בוקר: צריך להקים שירות ממוגרפיה, צריך לדאוג להקמת חדרי ניתוח לידה ממוגנים בעיר אילת.

נאוה בוקר: כמובן הדבר האחרון הוא לא לשכוח את האוכלוסייה המבוגרת ובאמת להקים בית אבות שיהיה מקום ראוי ומכובד לאנשים שהשנים האחרונות שלהם הן בעיר אילת.

נאוה בוקר: תודה רבה.

אלי אלאלוף: היא עם הרקע המקצועי המתאים.

אלי אלאלוף: היא יודעת על מה היא מדברת.

אלי אלאלוף: סגן יושב ראש הכנסת, ידידנו חבר הכנסת יצחק וקנין.

יצחק וקנין: ידידי יושב ראש הוועדה אלי, ראש העיר שאנחנו בידידות קרובה הרבה שנים וכל תושבי אילת, כל מי שהגיע לישיבה החשובה הזאת.

יצחק וקנין: אני מבין שכל היום יהיו ישיבות סביב העיר אילת ובאמת צריך לתת את תשומת הלב הראויה לעיר.

יצחק וקנין: אני אגע באחד הנושאים אולי החשובים ביותר שמשליך לא רק על היציאה מאילת לכיוון מרכז הארץ אלא גם הגעה לאילת ממרכז הארץ, דהיינו תיירות הפנים.

יצחק וקנין: אילת לא נשענת רק על תיירות חוץ אלא היא נשענת על תיירות פנים ומי שלא מבין את זה, זה אומר שאם אנחנו מסיטים את ההגעה לאילת דרך נתב"ג, המצב הזה יעביר את תיירות הפנים לקפריסין, ליוון ולמדינות אחרות כיוון שצריך לקחת בחשבון את הזמן שייקח להם להגיע דרך נתב"ג שלא ערוך מבחינת התשתית.

יצחק וקנין: אני אומר את זה כמי שהתמנה בקדנציה הקודמת לשמש כיושב ראש ועדת המשנה לכל תשתיות התעופה הפנים ארציות וזה לא רק שדה דב אלא כל תשתיות התעופה, ואנחנו במצוקה רצינית כי אין לנו תכנית לטווח רחוק.

יצחק וקנין: גם ההחלטות שנתקבלו לגבי שדה טוב שמשליכות ישירות על אילת, אלה החלטות תלושות מהמציאות.

יצחק וקנין: החליטו לפנות את שדה התעופה הזה בלי לתת חלופה מיידית לנגישות שתהיה לאילת, הן מאילת למרכז הארץ והן ממרכז הארץ לאילת.

יצחק וקנין: אני נזעקתי לדבר הזה מכוח זה שהעברתי את כל חוק הטיס ונכנסתי לתוך הקרביים של כל התעופה מכל הבחינות, כולל שדות תעופה צבאיים וכל ההסדרה של התעופה.

יצחק וקנין: בישיבה אחת שקיימתי, כולל סיורים בשדה דב, צריך לדעת ששדה דב הוא לא רק שדה תעופה אזרחי אלא הוא גם שדה תעופה צבאי, חלק ממנו הוא צבאי, שאמור להתפנות רק ב-2019 ולכן אני לא יודע למה ניתקו את ההחלטה הזאת מהעניין הזה של התעופה האזרחית.

יצחק וקנין: אם כבר שדה התעופה הצבאי ממשיך עד 2019, יכלו לקבל את אותה החלטה.

יצחק וקנין: אני אומר שהממשלה עת קיבלה החלטה, לא הונחו בפניה המצוקות האמיתיות של התעופה הפנים ארצית לאילת ומאילת למרכז הארץ.

יצחק וקנין: כיום הקמנו שוב את ועדת המשנה שאני עומד בראשה ואני מתכוון לקיים דיון מיד אחרי התקציב.

יצחק וקנין: אני מאמין שאנחנו ניתן את האורכה הזאת לפחות עד 2019 עם ניסיון גדול למצוא פתרון בשדה התעופה הקיים.

יצחק וקנין: הנדל"ן בכל מקרה לא יתחיל במרכז הארץ, באזור הזה של מתחם שדה התעופה שדה דב לפני 2029.

יצחק וקנין: אנחנו מדברים על עוד קרוב ל-15 שנים במקרה הטוב.

יצחק וקנין: אין תכניות, אין תב"ע ואין כלום.

יצחק וקנין: זאת פשוט החלטה שאני לא יודע איך קיבלו אותה.

<קריאה: שערורייה.

יצחק וקנין: אני מדבר אתך לא כמקצוען בדבר הזה אלא באמת ירדתי לתוך הקרביים של כל המערכת הזאת.

יצחק וקנין: לא סתם הטילו את זה עלי אלא אני מכיר את הנושא טוב.

יצחק וקנין: כל ההסדרה של התעופה הארצית, מי שזוכר, עד לפני כחמש שנים, אנחנו היינו בכלל בקטגוריה נמוכה.

יצחק וקנין: הורידו אותנו בקטגוריה העולמית.

יצחק וקנין: בעקבות חוק הטיס שאני העברתי, ובאמת עבדתי יום ולילה על הדבר הזה, הצלחנו להרים אותנו לדרגה העולמית בחזרה.

יצחק וקנין: הורידו אותנו מקטגוריה אחת לשתיים אבל העלינו אותנו בחזרה משתיים לאחת.

יצחק וקנין: זה אומר שחלק מהטיסות לא יכולות לנחות באילת ואנחנו לא יכולים להמריא מאילת למקומות אחרים בעולם.

יצחק וקנין: בארצות הבית היינו במצב קשה מאוד.

יצחק וקנין: זאת אומרת, עבדנו קשה מאוד, אני עבדתי קשה ועבדתי יום ולילה כדי להעביר את החקיקה הזאת.

יצחק וקנין: אני אומר שכאן צריך להמשיך לתת את הדעת.

יצחק וקנין: אני מתחייב, ראש העיר יודע, לעשות את כל המאמצים שלי להסדיר את הנושא של שדה דב.

יצחק וקנין: דרך אגב, זה לא רק שדה דב אלא יש עוד מקומות כמו קריית שמונה שמשותק לגמרי.

יצחק וקנין: אם אני שם היום על המפה, למדינת ישראל אין פתרונות של שדות תעופה פנים ארציים.

יצחק וקנין: אם אנחנו סוגרים את שדה דב, הרצליה כבר בטווח של סגירה כי יש החלטה לסגור גם אותו וגם כאן חכמי חלם.

יצחק וקנין: מתקן אימונים אזרחי למי שרוצה ללמוד לטוס, היום אין לנו מתקן כזה.

יצחק וקנין: יש החלטות שאני לא יודע איך קיבלו אותן ומי קיבל אותן.

יצחק וקנין: גם כשהבאנו את האנשים לישיבות, הם גמגמו לאורך כל הדרך.

יצחק וקנין: חובתנו לדעת שאילת בלי עורק שדה התעופה של שדה דב, אתה מנתק אותה.

יצחק וקנין: קח, ספח אותה לירדן ותגמור את העיר הזאת, ואני אומר את זה באחריות.

<קריאה: כל הכבוד.

<קריאה: באמת כל הכבוד.

נאוה בוקר: אנחנו נתמוך בכל החלטה שלך.

נאוה בוקר: אני מתחייבת.

יצחק וקנין: תודה אדוני היושב ראש.

אלי אלאלוף: זה ברור שנתמוך.

יצחק וקנין: שלא לדבר על כך שזה פוגע בבריאות.

יצחק וקנין: אם אזרח של אילת היום צריך טיפול רפואי במרכז הארץ, אם אתה סוגר לו, לך תנחית אותו בנתב"ג, הוא יצטרך לעבור גלגולים במשך שעתיים ומתי הוא יגיע ואיך הוא יגיע?

יצחק וקנין: בחזרה הוא צריך לעבור את אותו מסלול.

יצחק וקנין: זאת מציאות שהיא בלתי אפשרית.

אלי אלאלוף: נציגת משרד הבריאות.

<מירי כהן: קודם כל, אנחנו מברכים את הוועדה ואת היושב ראש על קים הישיבה המיוחדת הזאת, אני חושבת לראשונה, אם אני לא טועה, בנושא בריאות וצורכי הבריאות בעיר אילת.

<מירי כהן: אני חושבת שזאת ישיבה חשובה ותודה רבה.

<מירי כהן: חשוב מאוד להעלות על נס את החשיבות של המענה הרפואי באילת לכלל התושבים.

<מירי כהן: משרד הבריאות רואה חשיבות מיוחדת ויש לנו גם התייחסות נפרדת לאילת.

<מירי כהן: יש פריפריה ואכן אנחנו רואים חשיבות לחזק את הפריפריה, אבל אילת אצלנו נמצאת במקום מיוחד.

<מירי כהן: ההתייחסות שלנו לאילת היא שונה.

<מירי כהן: דרך אגב, גם בנושא תקצוב.

<מירי כהן: משרד הבריאות לא נתן עד עכשיו תקצוב לבתי חולים שהם לא ממשלתיים אבל אילת, בית חולים יוספטל, באופן מיוחד וחריג, הוא היחידי שמקבל תקצוב ישיר מהמדינה כי אנחנו רואים חשיבות ואנחנו רואים צורך לחזק את בית החולים.

אלי אלאלוף: מה היה התקציב השנתי האחרון?

<מירי כהן: מעבר לתקציב הקיים, אם אני לא טועה, ניתנו ארבעים מיליון שקלים לבית החולים כתמיכה.

<אלדר ברקוביץ': התמיכה הייתה ארבעים מיליון שקלים אבל עדיין חסרים במחצית הראשונה של 2015.

<מירי כהן: זה בית החולים היחידי.

<מירי כהן: אין בתי חולים נוספים במדינת ישראל שמקבלים את זה וזה בגלל החשיבות שאנחנו רואים גם לשגרה.

<מירי כהן: צריך לזכור, אמר את זה ראש העיר ואמר את זה גם יושב ראש הוועדה, שבית החולים מנותק מהכול, מנותק בשגרה ואכן דיברתם על צורך בבית חולים אונקולוגים שצריכים להגיע למרכז אבל גם את מצב החירום צריך להזכיר.

<מירי כהן: אם חלילה יש פיגוע בתל אביב או באזור אחר בארץ או בירושלים, כפי שאנחנו חווים לצערנו, הנושא של הגיבוי ושירותים נוספים שמגיעים, הזמן הוא מיידי.

<מירי כהן: באילת אין את האפשרות הזאת.

<מירי כהן: ועובר זמן עד שמצטברים כוחות ומגיעים כוחות.

<מירי כהן: גם אם צריך צבא, גם כוחות נוספים וכולי, המרחק כאן הוא מאוד משמעותי.

<מירי כהן: לכן יש התייחסות מיוחדת וצריכה להיות התייחסות מיוחדת לאילת, לבית החולים ובכלל לצורכי העיר בזמן שגרה ובזמן חירום.

<מירי כהן: בהחלט אנחנו רואים חשיבות לנושא הזה.

<מירי כהן: ראש העיר דיבר על מענה לאוכלוסייה המתבגרת.

<מירי כהן: משרד הבריאות רואה חשיבות גם בנושא הזה.

<מירי כהן: אמנם דובר על בתי אבות וכולי שזה לא בסמכות משרד הבריאות, סמכות ישירה, אבל בכל מה שנוגע אלינו, יש לנו בהחלט את ההיבטים שלנו של השירותים הסיעודיים, סיעודי מורכב וכולי.

<מירי כהן: אנחנו הצענו, גם דיברתי עם מנהל בית החולים – ואני מברכת אותו על כניסתו לתפקיד לפני שבוע וכבר ישבנו ודיברנו על הצרכים המיוחדים בגלל החשיבות של אילת – לקיים פגישה משותפת עם ראש העיר, עם בית החולים שהוא גם מנהל המרחב של קופת חולים, עם משרד הבריאות, ויושבת כאן גם הרופאה הנפתית של משרד הבריאות.

<מירי כהן: אנחנו באמת רוצים התייחסות נפרדת ולראות את המכלול של הצרכים של האוכלוסייה המבוגרת.

<מירי כהן: נראה את הקיים, איך אפשר לפתח את זה באיגום משותף.

<מירי כהן: אני חושבת שכולנו צריכים להיות ביחד במטרה משותפת, כל קופות החולים ולא רק קופת חולים כללית, כדי לתת מענה.

<מירי כהן: כלומר, לעזוב את התחרות בין הקופות וכולי כי המטרה שלנו משותפת לטובת האוכלוסייה באילת.

<מירי כהן: בנושא הזה נקיים דיון ספציפי באילת עם הגורמים הרלוונטיים, אתנו, עם הרופאה הנפתית וכולי כדי לבדוק את הצרכים ומה המענה שאנחנו יכולים לתת כדי לפתח את השירותים.

מאיר יצחק הלוי: קריאת ביניים.

מאיר יצחק הלוי: אני רוצה לבקש את עמדת משרד הבריאות בנושא שדה דב.

מאיר יצחק הלוי: קולכם חייב להישמע כי זאת פגיעה בין היתר בפעילות שלכם.

מאיר יצחק הלוי: חשוב שהשר ישמיע את קולו כי קולו יודע להישמע.

<מירי כהן: בהחלט.

<מירי כהן: אני אומרת שבנושא הזה, מכיוון שאני שומעת אותו לראשונה, הוא לא היה בסדר היום ואני גם לא בדקתי אותו לפני כן, ברור לנו שתהיה עמדת השר אליו נפנה את הסוגיה באופן ישיר ומיוחד.

<מירי כהן: גם ההטסה של מבוטחים, אנחנו יודעים שבית חולים יוספטל הוא לא בית חולים מרכז על, הוא לא בית חולים כמו במרכז הארץ שאלה בתי חולים עם יכולות באמת גדולות ועצמאיות בכל השירותים ואין ספק שהוא צריך גם להעביר את החולים, וזה גם נכון.

<מירי כהן: אם רוצים לשמור על איכות טובה, זה לא נכון לפתח שירותים בכל תחום כי יש משמעות לאיכות של הטיפול לפי גודל.

<מירי כהן: לכן אני אומרת שחלק מהמענה בוודאי שצריך להיות על ידי העברת חולים לבתי חולים אחרים.

אלי אלאלוף: קחו בחשבון, עת אתם בודקים את ההסעה, כמה אפשר היה לחסוך בחמש שנים של הסעות.

מאיר יצחק הלוי: עשרות אלפי טיסות.

<אלדר ברקוביץ': אנחנו חברת התיירות הכי גדולה באילת במימון טיסות של מטופלים.

אלי אלאלוף: כדאי לחשוב במרכיב משולב.

אלי אלאלוף: כך אפשר יהיה לפתח תשתיות.

<מירי כהן: גם.

<מירי כהן: יש תחומים שההתמחות בהם בבתי החולים היא מאוד מאוד מוגבלת והיא במספר מאוד מצומצם כי המטרה שלנו היא שהחולים שזקוקים לזה יקבלו את השירות הכי טוב ואת הטיפול הכי טוב.

אלי אלאלוף: מתי אתם תהיו מוכנים לדיון?

אלי אלאלוף: מתי תתקדמו בדיון שאמרת שאתם עושים לגבי בית החולים?

<מירי כהן: לא.

<מירי כהן: אני מדברת על הגריאטריה, על צורכי הגריאטריה.

<מירי כהן: לגבי צורכי בית החולים, אני אומרת שישבנו עם מנהל בית החולים כדי לראות איך אפשר בדברים מסוימים בהם אנחנו יכולים לעזור, גם בנושא הכלכלי.

<מירי כהן: אנחנו נבחן את הסוגיה הזאת.

<מירי כהן: יש שם כל מיני סוגיות של קייפ וכל מיני שיטות התחשבנות עם קופת חולים כללית וכולי.

<מירי כהן: דיברנו עם המפקח על קופות החולים במשרד הבריאות ונקיים דיון עם האוצר כדי לראות אם אפשר ואיך ניתן לעזור בדברים מסוימים.

אלי אלאלוף: אם אדוני ראש העיר מסכים, אני מוכן במושב הבא של הכנסת, דהיינו אחרי פסח, באפריל-מאי, לקיים כאן דיון חוזר למעקב.

מאיר יצחק הלוי: בשמחה.

אלי אלאלוף: אנחנו נקיים כאן דיון מעקב בסביבות חודש מאי.

<מירי כהן: אני רוצה להתייחס לנושא נוסף שהועלה כאן.

אלי אלאלוף: תצא הודעה לשר בעניין הזה.

<מירי כהן: אין בעיה.

<מירי כהן: נושא נוסף שהוא מאוד מאוד חשוב לנו וגם הוא הועלה כאן זה הנושא של הפינוי המוטס לטובת האוכלוסייה.

<מירי כהן: הפינוי המוטס, נושא שעלה בסדר היום.

<מירי כהן: אנחנו רואים חשיבות.

<מירי כהן: אגב, נושא הפינוי המוטס פועל בישראל גם בצפון וגם בדרום מזה מספר שנים על פי החלטה של ועדות מקצועיות.

<מירי כהן: דנו בזה וניתן לזה תקציב.

<מירי כהן: זה גם נכנס להחלטת ממשלה.

<מירי כהן: משרד הבריאות מממן את הפעילות הזאת, את השירותים שפועלים גם בצפון וגם בדרום.

<מירי כהן: בדרום יש פינוי מוטס בשדה תימן שנותן מענה לדרום.

<מירי כהן: הוא יכול להגיע גם לאילת.

<מירי כהן: פרק הזמן הוא כמובן יותר ארוך להגיע משדה תימן גם לאילת, אבל נכון להיום, כאשר יש צורך, זה מתבצע או שזה מתבצע בחבירה כאשר אמבולנס יוצא לכיוון צפון והמסוק מגיע לכיוון דרום והם חוברים בדרך כדי לקצר את המרחקים ואת הזמן כי כמובן שהזמן הוא הגורם הדומיננטי.

<מירי כהן: אנחנו חושבים שיש מקום לבחון בהחלט באופן חיובי להציב מסוק פינוי מוטס באופן מיוחד באילת.

<מירי כהן: כלומר, בנוסף לשירותים הקיימים.

<מירי כהן: כמובן שהשאלה היא החסם הכלכלי והתקציבי.

<מירי כהן: אנחנו חושבים שיש כאן אפשרות והנכון הוא לעשות איזשהו איגום משאבים.

אלי אלאלוף: לא כדאי לקנות שירות מצה"ל?

<מירי כהן: כנראה שזה לא נותן את המענה.

<אלדר ברקוביץ': לא.

<אלדר ברקוביץ': אם תרצו, אני אתייחס לצד המקצועי.

<מירי כהן: לוחות הזמנים זה הדבר הכי קריטי.

<מירי כהן: אנחנו חושבים שיכולים להיות כאן שותפים.

<מירי כהן: דרך אגב, בזמנו גם רצו להיות והעלו את הרעיון למשל הרשות הלאומית לבטיחות בדרכים שהנושא של תאונות דרכים כמובן בראש מעייניה והיא ראתה בזה חשיבות.

<מירי כהן: בזמנו אנחנו דיברנו אתם על זה יחד עם קופת חולים כללית גם כמבטח וגם כבית חולים, ומשרד נגב וגליל.

<מירי כהן: כלומר, לראות איך אפשר לאגם משאבים ולנסות לקדם את זה.

<מירי כהן: סוגיה חשובה שבהחלט טובה לעיר אילת.

<מירי כהן: תודה.

אלי אלאלוף: תודה.

אלי אלאלוף: חברת הכנסת נורית קורן.

נורית קורן: אדוני היושב ראש, אני שמחה על קים הישיבה.

נורית קורן: כל הכבוד לראש העיר שכל השנה עובד קשה במסדרונות הכנסת ורצוי שכל האזרחים שלך ידעו זאת.

אלי אלאלוף: תדעו שמחיאות כפיים לא מקובלות בכנסת.

נורית קורן: הוא פועל ללא לאות בכל נושא ובכל דבר שהוא יכול לקדם.

נורית קורן: אני רוצה לומר שאנחנו נהנים מאילת ואילת באמת התפתחה מאוד יפה בתחומים רבים מאוד.

נורית קורן: כמו שאמר היושב ראש, חשוב מאוד שיהיה דיור מוגן וכל מה שאתה צריך.

נורית קורן: אני רוצה לציין שכל פנייה שהגיעה אלי בנושא של אילת, טופלה בו ביום.

נורית קורן: היו כמה פניות שהגיעו אלי מאילת ובאמת כל הכבוד לראש העיר שמיד הפנה לאנשים האמונים על הנושא והם ענו מיד.

נורית קורן: באמת, זה לא ברור מאליו.

נורית קורן: אני רוצה לומר שאני מודעת לקשיים שלכם בנושא של טיפולים בצורה באמת קרובה מאוד.

נורית קורן: יושבת כאן חברה שלנו טובה אילנה שנוסעת לפעמים אפילו פעמיים בשבוע לקבל כאן טיפולים וכל פעם אני שואלת את עצמי איך היא עושה את הדרך הזאת.

נורית קורן: לא מספיק שבן אדם חולה, הוא עוד צריך להשתגע בדרך.

נורית קורן: כשאנחנו נוסעים לאילת ממרכז הארץ, זה לא פשוט, תמיד צריכים להיות מוכנים לטיסות ולזמני טיסות ולפעמים קורה שאתם מפסידים את הטיסה.

נורית קורן: כל עגמת הנפש הזה, היא לא במקום.

נורית קורן: אני חושבת שאנחנו באמת צריכים לעשות הכול כדי שלאילת יהיה הרבה יותר טוב.

נורית קורן: יש באילת בית חולים ואני חושבת שצריך לציין אותו כמו במרכז הארץ ואני אפנה לשר ליצמן בעניין הזה.

נורית קורן: אני חושבת שבמקום להטיס את האנשים לקבל טיפול, למה לא תדאגו שכל יחידה שאתם רואים שיש ביקוש לנושא מסוים, כדאי להביא אנשים מומחים במקום לטרטר את האנשים לנסוע למרכז הארץ.

נורית קורן: הם מפסידים יום עבודה, כל כך הרבה מטפלים שצריכים לבוא יחד אתם ותחשבו כמה כסף היה נחסך.

נורית קורן: בסך הכול אף אחד לא משתתף אחר כך בכסף הזה כי את כל ההוצאות משלם החולה וזה לא במקום.

אלי אלאלוף: דוקטור אלדר ברקוביץ'.

<אלדר ברקוביץ': תודה על רשות הדיבור, מכובדיי.

<אלדר ברקוביץ': אני אתחיל בנושא של הטיסות.

<אלדר ברקוביץ': אנחנו מטיסים כמובן הרבה מאוד מטופלים אבל אנחנו גם מטיסים צוות רפואי.

<אלדר ברקוביץ': ביום רביעי האחרון היה מזג אוויר סוער במדינת ישראל, שדות התעופה נסגרו, שבעה מומחים לא יכלו להגיע.

<אלדר ברקוביץ': המציאות שלנו היום היא שאנחנו לא מחזיקים את כל הרופאים המומחים והם לא גרים באילת אלא אנחנו מטיסים אותם ליום או יומיים בשבוע, לצערי כי היינו רוצים הרבה יותר עצמאות וזה אחד הסעיפים במסמך שלי.

<אלדר ברקוביץ': בגלל מזג האוויר שבעה מומחים לא יכלו להגיע ולכן דחינו בדיקות, דחינו מפגשים והיינו ממש במצב לא חירום אבל היינו בסטרס לא רגיל בגלל מזג האוויר.

<אלדר ברקוביץ': זה רק ממחיש לנו כמה הנושא של נתיבי תחבורה טובים, גם יבשתיים ובוודאי אוויריים, הם קריטיים.

<אלדר ברקוביץ': אנקדוטה שנייה.

<אלדר ברקוביץ': אתמול הגיעה אלי בקשה מיוחדת של אדם בן 41 שמאושפז בבית החולים במחלקה פנימית.

<אלדר ברקוביץ': גילו לא עלינו שהאיש סובל ממחלה ממארת שמצריכה טיפול שאנחנו לא יודעים לתת בעיר אילת והוא צריך המשך אשפוז וטיפול.

<אלדר ברקוביץ': ההמלצה המקצועית, כמובן בהסכמת משפחתו, הייתה שצריכים להעביר אותו לבית החולים רמב"ם בחיפה כי להם יש מרכז שמתמחה באותה בעיה.

<אלדר ברקוביץ': אז התחיל הדיון איך אנחנו מעבירים את האיש הזה בבטחה ובמהרה.

<אלדר ברקוביץ': אמרו שהוא יציב ולכן נעביר אותו במונית.

<אלדר ברקוביץ': אמרתי, בסדר, נעביר אותו במונית.

<אלדר ברקוביץ': ברגע שסגרתי את הטלפון, נפל לי האסימון.

<אלדר ברקוביץ': הרמתי את הטלפון בחזרה ואמרתי, חברים, הוא יכול לטוס?

<אלדר ברקוביץ': אמרו לי, כן.

<אלדר ברקוביץ': אמרתי, אז למה לא בטיסה?

<אלדר ברקוביץ': איך יגיע בטיסה לחיפה?

<אלדר ברקוביץ': יש לנו כל יום טיסה לחיפה.

<אלדר ברקוביץ': אני חיפאי, אני לקחתי על עצמי את המשימה - - -

מאיר יצחק הלוי: אתה אילתי.

<אלדר ברקוביץ': אני חיפאי במקור, לקחתי על עצמי את המשימה באילת באהבה גדולה לשנים הקרובות רק מתוך הידיעה שאילת יותר קרובה לחיפה מאשר תל אביב לחיפה ואני טס בשעה והמשפחה שלי יכולה לבוא לבקר אותי וכשיש משהו עם הורי הקשישים, אני יכול לקפוץ אליהם.

<אלדר ברקוביץ': אם עורקי התחבורה האלה לא היו קיימים, אנחנו נהיה בבעיה.

<אלדר ברקוביץ': האיש הזה תוך שעתיים ברוטו היה בבית החולים רמב"ם, הוא ואשתו, בטיסה.

<אלדר ברקוביץ': אגב, העלות של הטיסות הייתה, כולל של אשתו, 600 שקלים כאשר מונית הייתה עולה לי בין 2,000 ל-2,500 שקלים.

<אלדר ברקוביץ': לא לי אלא למשלם המיסים הישראלי.

<אלדר ברקוביץ': רק תראו את ההבדל ואיזו איכות חיים זאת.

<אלדר ברקוביץ': אני לא יכול לתאר לכם את שמחתם של הזוג הזה מעבר לכל מה שעשינו.

<אלדר ברקוביץ': אני אכנס קצת לדברים החשובים בגינם אני נמצא כאן.

<אלדר ברקוביץ': אני לא אחזור על כל הרקע כי הוא צוין כאן בצורה כזאת או אחרת.

<אלדר ברקוביץ': הנושא של כוננות מסוק.

<אלדר ברקוביץ': אנחנו היום מקבלים שירותים.

<אלדר ברקוביץ': יש לנו היום שירות של הסקה כפי שהוא נקרא.

<אלדר ברקוביץ': יש חברה אזרחית שבשיתוף עם מד"א נותנת לנו שירותים.

<אלדר ברקוביץ': מבחינת איכות השירות, השירות הוא מצוין אבל המסוקים יושבים בשדה תימן ועד שמזניקים אותם, עד שמביאים אותם, עד שהם נוחתים, עד שהם ממריאים ומגיעים לסורוקה, זה אורך בפועל – ואתמול עשיתי בדיקה, קיימנו ישיבה על כל המקרים שהיו לנו מתחילת 2015 – כשלוש שעות ברוטו דלת לדלת.

<אלדר ברקוביץ': כשאני לוקח היום אמבולנס של מד"א, משכיב בו את החולה עם צוות, עם רופא ופרמדיק, בפחות משעתיים, שעה וחמישים דקות, נמצא כבר בבית החולים.

<אלדר ברקוביץ': האיכות היא כמובן אחרת כי לנסוע שעתיים באמבולנס קופץ בכביש הערבה ובכבישים אחרים, זאת לא חוויה מלבבת למישהו שנמצא בהתקף לב או אדם שנפל מקיר טיפוס, כמו שקרה לנו בשבת האחרונה, ויש לו פגיעה רב מערכתית.

<אלדר ברקוביץ': חוויה מאוד מפוקפקת.

<אלדר ברקוביץ': לכן עלה הנושא שאנחנו חייבים איכשהו לקצר את הזמנים כי המסוק פיזית טס חמישים דקות וזה כבר זמן סביר להציל חולים קרדיאליים, חולי טראומה, ילודים שנולדים טרם זמנם, מה שנקרא פגים, שאנחנו מייצבים אותם וצריכים להעביר אותם ולפנות אותם מהר.

<אלדר ברקוביץ': הדרך היחידה שאנחנו יכולים לעשות את זה, זה שתהיה לנו כוננות מיידית של מסוק באילת, שתוך דקות אחרי ההחלטה הרפואית מתארגנים, ואני מדבר על משהו סביר של עשר דקות, ועוד חמישים דקות טיסה כך שתוך שעה אנחנו נמצאים במרכז רפואי שלישוני ונותנים לו שירות.

<אלדר ברקוביץ': זה קיים במקומות אחרים בעולם ולא המצאנו את הגלגל הזה, אבל אנחנו צריכים להתגייס לעניין הזה.

<אלדר ברקוביץ': העלות של זה היא עלות גבוהה.

<אלדר ברקוביץ': בטח לא בית החולים באופן עצמאי וגם לא שירותי בריאות כללית יכולים לעמוד בהוצאה הזאת ואני מדבר על הכוננות ולא על הפינוי עצמו.

<אלדר ברקוביץ': יש לי הצעות מחיר.

<אלדר ברקוביץ': דנו וקיימנו מספר דיונים עם אותה חברה מסחרית שעובדת מול מד"א כך שאנחנו יודעים את סדרי הגודל.

<אלדר ברקוביץ': ציינתי אותם במסמך.

<אלדר ברקוביץ': זה משהו שהוא סביב 5.5 מיליון שקלים בשנה שזה סכום כבד וגדול אבל אנחנו שמים על הכף מה זה נותן מבחינת איכות רפואית לאילת, לאזור אילת.

<אלדר ברקוביץ': הרבה מאוד מהפעילויות היום מתרחשות כך שאם יש תאונה בסביבת אילת, האמבולנסים יוצאים למקום התאונה, מפנים את הפצועים אלינו, אנחנו מייצבים אותם ובודקים אותם ומעבירים אותם הלאה.

<אלדר ברקוביץ': חלק נכבד מזה אפשר לחסוך על ידי כך שאותו מסוק יוצא למקום האירוע ועושה פינוי ממקום האירוע למרכז שלישוני כשאנחנו כבר טלפונית מבינים שחבל על הזמן להתחיל להביא אותו אלינו.

<אלדר ברקוביץ': הנושא השני הוא הנושא של כוח אדם.

<אלדר ברקוביץ': כדי לייצר עצמאות של מערכת הבריאות ואספקת יותר ויותר שירותים, אנחנו חייבים כוח אדם איכותי ועצמאי.

<אלדר ברקוביץ': לא מספיק שיש לי כירורג כי אני צריך את הכירורג הכי טוב שיעבוד באילת כי הוא לבד ואין מי שיעזור לו.

<אלדר ברקוביץ': אין מי שייעץ לו.

<אלדר ברקוביץ': היכולת שלו לקבל עזרה מחברים כמו במרכז רפואי גדול, היא הרבה יותר קטנה.

<אלדר ברקוביץ': לכן אנחנו צריכים את השפיצים, מה שנקרא, את הכוכבים.

<אלדר ברקוביץ': את הכוכבים האלה לפתות אלינו, יש כל מיני דרכים.

<אלדר ברקוביץ': אנחנו עושים כל הזמן מאמצים בעניין הזה.

<אלדר ברקוביץ': אני אישית כבר שלושה חודשים, מרגע שהבנתי שאני יורד לתפקיד באילת, עושה מסע חיפוש אחרי רופא משפחה, רופא ילדים לקהילה, רופאים לבית החולים, רופא מומחה למיון, רופאים למחלקה הפנימית, לכירורגיה, לאורתופדיה ולכל המחלקות.

<אלדר ברקוביץ': קשה מאוד להביא אותם.

<אלדר ברקוביץ': אנחנו צריכים לתת להם איזשהו אינסנטיב.

<אלדר ברקוביץ': היום רופאים וגם אנשי מקצוע אחרים מתפרנסים טוב מאוד, בעיקר בעקבות הסכם הרופאים האחרון ב-2012, גם במרכז הארץ והאינסנטיב הכלכלי הוא כמובן משפיע וקשה לנו להביא אותם.

<אלדר ברקוביץ': לכן אנחנו מבקשים שתהיה כאן איזושהי החלטה וזה לא רק משרד הבריאות.

<אלדר ברקוביץ': גם בנושא הפינוי זה לא רק משרד הבריאות.

<אלדר ברקוביץ': אני חושב שצריך להתכנס גם גופים אחרים לאומיים ולהגיד איך עוזרים.

<אלדר ברקוביץ': הנושא הזה של מענקים, מלגות ובכלל תמיכה במומחים.

אלי אלאלוף: ברשותך, תקצר כי יש לנו בעיית זמן.

<אלדר ברקוביץ': אני מסיים.

אלי אלאלוף: נקרא את הדברים במסמך שלך.

<אלדר ברקוביץ': מעבר למסמך שלי.

אלי אלאלוף: אם אתה תסכים, אני מוכן להפיץ אותו.

<אלדר ברקוביץ': אני אשמח שתפיץ אותו.

<אלדר ברקוביץ': אין בו שום דבר סודי.

<אלדר ברקוביץ': להפך.

<אלדר ברקוביץ': הטבת מס ייחודית.

<אלדר ברקוביץ': למשל, דוגמה לרעיונות שחשבנו עליהם.

<אלדר ברקוביץ': הטבת מס ייחודית לאנשי מקצועות הרפואה, הרופאים, שבאים לעבוד באילת.

<אלדר ברקוביץ': זה משהו שהוא ייתן להם עוד אינסנטיב לבוא אלינו.

<אלדר ברקוביץ': למשל תגמול מעסיקים על העסקת בן זוג של איש צוות רפואי כי אחת הבעיות הגדולות היא שרופא מצוין שרוצה לבוא, אבל מה תעשה אשתו?

<אלדר ברקוביץ': או רופאה ובעלה.

מאיר יצחק הלוי: חשוב שידע היושב ראש שיש החלטה אצל הממונה על השכר במשרד האוצר שעקב הקושי הגדול בגיוס כוח אדם פרופסיונאלי, הם ביקשו שנבוא בהצעות נקודתיות - כמו למשל אוכלוסיית המורים אצלנו שמקבלת תעדוף – כדי שנוכל לקבל הטבות של חריגות רק לאזור העיר אילת.

מאיר יצחק הלוי: עוד לא פנינו.

מאיר יצחק הלוי: כרגע אנחנו מפלחים את זה בפלחים פלחים וכל פעם בנושא אחר.

מאיר יצחק הלוי: לכן חשוב שנהיה מוכנים עם זה ואז נגיע לממונה יחד עם משרד הבריאות כי חייבים את המשרד עם הקופה כדי לתעדף את הכוחות המקצועיים.

<אלי לנקרי: נעשה תכנית מיוחדת למי שהוא רופא ואשתו מורה.

<קריאה: אפשר להגיד גם הפוך.

<קריאה: רופאה ובעלה מורה.

אלי אלאלוף: אני רוצה לתת את רשות הדיבור ליושב ראש ארגון בתי האבות.

<רוני עוזרי: שלום.

<רוני עוזרי: אנחנו באב"א מייצגים כמאתיים בתי אבות, דיור מוגן ציבורי ופרטי, ומשרתים כ-27 אלף דיירים.

<רוני עוזרי: הדברים שנאמרו כאן הם סימפטום למה שקורה לגבי אילת ואני חייב להסביר את עצמי.

<רוני עוזרי: אני מדבר על האוכלוסייה החלשה ביותר והאוכלוסייה החלשה ביותר אלה הם הזקנים שהם לא עצמאיים, שהם סיעודיים, שקשה להם להסתדר בביתם, או תשושי נפש עם בעיות דמנטיות ושמסתדרים בביתם עם עובד זר או פתרונות אחרים במסגרת חוק הסיעוד.

<רוני עוזרי: אותם אנשים צריכים להגיע לבית אבות אבל לרובם אין את הכסף במימון פרטי והם לא יכולים לשלם כמה שבא להם אלא הם צריכים לקבל מימון מהממשלה.

<רוני עוזרי: עיר כמו אילת שאין בה לפחות שלוש מחלקות סיעודיות ומחלקה אחת לתשושי נפש, זאת לא תעודת כבוד למדינת ישראל.

<רוני עוזרי: לצערי הרב, ואני כבר דיברתי גם עם העמותות וגם עם יזמים, עמותות או יזמים לא ילכו להשקיע היום ולבנות באילת ולא בגלל אילת ולא בגלל העיר אלא בגלל חוסר כדאיות כלכלית, אין החזר השקעה, בקושי שקיים בתעריפים הממשלתיים.

<רוני עוזרי: אילת היא לא עיר של אריסטוקרטים ולא נמצאים בה העשירים של שכונות צפוניות במרכז הארץ.

אלי אלאלוף: לא כל מי עשיר הוא אריסטוקרט.

<רוני עוזרי: נכון.

<רוני עוזרי: אנחנו צריכים להתייחס לאותו מעמד ביניים ומטה ולא להתעלם ממנו.

<רוני עוזרי: שמחתי לשמוע כאן את נציגת משרד הבריאות שאמרה שמשרד הבריאות והממשלה רוצה לדאוג ומשקיעים וכולי, וזה חשוב מאוד.

<רוני עוזרי: אני חושב שבמקרה החריג הזה, אם הממשלה לא תבנה בית אבות, אנחנו חוזרים אחורה, אני יודע, כי היום הממשלה הלכה וצמצמה את התשלומים לסיעודיים וכבר לא מקימים מחלקות ומתחיל להיות מחסור באזורים מסוימים בארץ.

<רוני עוזרי: אני חושב שמשרד הבריאות צריך לקבל החלטה שהוא בונה בית אבות לסיעודיים ותשושי נפש באילת ולא יצטרכו לכתת את רגליהם.

<רוני עוזרי: באים אלי תושבים מאילת ומחפשים מקום, ואני שואל מה קורה והם אומרים שבאילת אין להם פתרון.

<רוני עוזרי: זאת לא צורה.

<רוני עוזרי: מה, הם גדלים שם רק כדי לשחק מטקות וכשהם מבוגרים אנחנו צריכים להשליך אותם?

<רוני עוזרי: אנחנו צריכים להגיד להם שאין לנו פתרונות?

<רוני עוזרי: אני לא אתמקד בנושאים אחרים.

<רוני עוזרי: בכוונה אני מתמקד רק בשני הנושאים האלה של סיעודיים ותשושי נפש שצריכים סידור מוסדי ולא יכולים להסתדר בבית.

מאיר יצחק הלוי: אז מה ההצעה?

מאיר יצחק הלוי: תסביר לי בשפה עממית.

אלי אלאלוף: שהממשלה תבנה והוא יפעיל.

מאיר יצחק הלוי: אתה מדבר על הממשלה?

מאיר יצחק הלוי: אתה מפנה מבט למשרד הבריאות?

<רוני עוזרי: כן.

<רוני עוזרי: חד משמעית.

<קריאה: ומי יפעיל?

<רוני עוזרי: אם במחירים שהממשלה משלמת תבוא עמותה או יזם שמוכן להפעיל, כן.

<רוני עוזרי: אם לא, שהממשלה תשלם את המשכורות.

<רוני עוזרי: היא צריכה לדאוג לתושבים שלה.

<רוני עוזרי: היא לא יכולה לזרוק את זה באוויר ולהגיד אני מורידה את התעריפים - מ-2012 ב-15 אחוזים שחקו את התעריפים – אני לא רוצה את הענף כי הוא לא כדאי ואני אומרת תשברו את הראש שלכם.

<אלדר ברקוביץ': התעריפים האלה לא תקפים באילת.

<אלדר ברקוביץ': אנחנו משלמים למשל על סיעודי מורכב ועל שיקום גריאטרי, הרבה יותר מאשר בכל מקום אחר בארץ.

<רוני עוזרי: אני לא מדבר על סיעודי מורכב שאת זה קופות החולים מממנות.

<רוני עוזרי: אני מדבר על הסיעודי הרגיל, על תשוש הנפש שמשרד הבריאות מממן.

<רוני עוזרי: אני רוצה להודות ליושב ראש הוועדה על כך שנושאים חברתיים כאלה עולים בוועדה ולא רק עניינים של החלטות כספים.

<רוני עוזרי: אווירה חדשה ואני מקווה שבשיחות האלה נוכל לעזור לחלשים.

<רוני עוזרי: יש הצעה אחרת.

<רוני עוזרי: אם הממשלה לא יכולה לבנות מחלקה סיעודית או מחלקות סיעודיות או לתשושי נפש באילת, היא יכולה לבוא ולתת תעריף מיוחד לאילת כך שיהיה כדאי לבנות לטווח ארוך אבל צריך לפתור את הבעיה כי אי אפשר להשאיר את האנשים המסכנים האלה באוויר.

אלי אלאלוף: תודה רבה.

<זהרה כהן: המשרד לשוויון חברתי, לשעבר המשרד לאזרחים ותיקים.

<זהרה כהן: אנחנו משרד קטן אבל אנחנו עושים פרויקט מאוד מאוד יפה שקוראים לו יחידות סגולה וזה מיצוי זכויות לאזרחים ותיקים בזמן אשפוז בבית החולים.

<זהרה כהן: בזמנו, עוד עם השר אורי אורבך זכרונו לברכה, הצענו לבית החולים יוספטל.

<זהרה כהן: אנחנו מממנים עובדת סוציאלית ב-75 אחוזי משרה.

<זהרה כהן: הפרויקט הזה כרגע ב-12 בתי חולים והגענו לשלושים אלף מאושפזים.

<זהרה כהן: אז נאמר לנו שאין מספיק אזרחים ותיקים באילת על מנת למצות את הזכויות.

<זהרה כהן: אני מאוד אשמח לעשות כאן שיתוף פעולה ולראות איך פותחים יחידת סגולה כדי למצות את כל הזכויות של האזרחים הוותיקים.

אלי אלאלוף: נמצא כאן נציג האוצר.

אלי אלאלוף: הפעם הוא מאופק.

אלי אלאלוף: אולי יש לך איזו בשורה?

<אורן גבע: אני אתייחס לכמה עניינים.

<אורן גבע: אני מצוות בריאות באגף התקציבים, משרד האוצר.

<אורן גבע: עלו כאן כמה נושאים וברשותך היושב ראש, אני אתייחס.

<אורן גבע: דבר ראשון, לגבי התמיכה בבית החולים יוספטל.

<אורן גבע: כפי שמשרד הבריאות ציין, בית החולים הוא ייחודי ומקבל תמיכה ישירות מהמדינה.

<אורן גבע: רק לפני שנה הוחלט, בהסכם עם קופת חולים כללית, שיש תמיכה של ארבעים מיליון שקלים בשנה ספציפית בבית חולים יוספטל.

אלי אלאלוף: ארבעים מיליון שקלים לפיתוח כל שנה?

<אורן גבע: לא.

<אורן גבע: להפעלה השוטפת של בית החולים.

אלי אלאלוף: להפעלה כולל לכיסוי הגירעונות.

<אורן גבע: להפעלה שוטפת של בית החולים.

אלי אלאלוף: אבל אנחנו יודעים שזה בית החולים שיש לו הכי פחות גירעונות.

אלי אלאלוף: תדעו את זה.

אלי אלאלוף: בית החולים באילת, יחסית יש לו את הגירעון הנמוך ביותר לעומת בתי חולים אחרים במדינה.

אלי אלאלוף: אלה נתונים שקיבלנו ממשרד הבריאות.

<מירי כהן: בגלל ההתייחסות המיוחדת שיש לנו לבית החולים.

אלי אלאלוף: יפה.

אלי אלאלוף: תמשיכו.

<אורן גבע: בנושא של כוח אדם.

<אורן גבע: אני רוצה לציין, כפי שאמר כאן מנהל בית החולים, בהסכם הרופאים האחרון ניתנה עדיפות בשכר לרופאים בפריפריה, לרבות באילת, לרופאים שהולכים לעבוד שם וזה באופן מאוד משמעותי.

<אורן גבע: זה משהו שמשרד האוצר התעקש עליו בהסכם הרופאים.

<אלדר ברקוביץ': אבל הוא תקף למתמחים וכמעט ואין לנו מתמחים.

<אלדר ברקוביץ': הרפואה באילת מתבססת על מומחים ורופאים תחומיים, כך שאנחנו לא נהנים מהדבר הזה בפועל.

<אורן גבע: אדוני מנהל בית החולים, אני לא הפרעתי לך כשדיברת.

<אורן גבע: בנושא של מתמחים, כפי שצוין, המדינה מפעילה תכנית של מענקי עידוד למתמחים בפריפריה.

<אורן גבע: רק לאחרונה, ממש השבוע, הוחלט על הרחבת התכנית הזאת גם לשנים הבאות בתקציב של עד 75 מיליון שקלים בשנה.

<אלדר ברקוביץ': אבל אין לנו מתמחים.

אלי אלאלוף: כמה מתמחים צפויים להגיע לאילת?

<אורן גבע: הקצאה של מתמחים לאילת, זה במסגרת משרד הבריאות לאיזה בתי חולים הוא מקצה מתמחים וזה לא עניין של משרד האוצר.

<אלדר ברקוביץ': חברים, אין לנו מתמחים באילת.

אלי אלאלוף: אולי אתה צריך מתמחים?

<אלדר ברקוביץ': אני מאוד צריך מתמחים אבל אנחנו לא מוכנים למתמחים.

<אלדר ברקוביץ': זה לא שאין לי אלא שהמערכת לא בנויה למתמחים.

<אלדר ברקוביץ': במבנה המערכת אין מתמחים.

אלי אלאלוף: אני מציע שתעשה תכנית איך מושכים מתמחים לאילת.

<אלדר ברקוביץ': אבל זאת לא הבעיה שלי למשוך מתמחים אלא הבעיה היא שהמחלקות שלי קטנות מדי כי זה בית חולים קטן של 65 מיטות ואנחנו לא מוכרים להתמחות באף אחד מהמקצועות.

<אלדר ברקוביץ': השירות בנוי על שירות של מומחים ורופאים תחומיים שהם לא מומחים.

<אלדר ברקוביץ': זה נקרא תכנית יוספטל.

<אלדר ברקוביץ': לכן באופן מבני בבית החולים אין ולא יהיו מתמחים.

<אלדר ברקוביץ': המתמחים היחידים שיש לנו, אלה חמישה מתמחים ברפואת המשפחה כי שם אנחנו מוכרים להתמחות ושם אין לי את הבעיה של המלגות האלה.

<אלדר ברקוביץ': אבל כל המענקים האחרים עוברים מעל הראש ולכן אמרתי שאנחנו מבקשים תמיכה למומחים שיבואו, לעצמאים.

אלי אלאלוף: יש אפשרות לשקול את זה?

<אורן גבע: תיבחן תמיכה גם למומחים בפריפריה בכלל ובעיר אילת בפרט.

<אורן גבע: תיבחן.

אלי אלאלוף: במיוחד באילת.

<אורן גבע: בדיון בין המשרדים זה ייבחן אני לא אתייחס לנושא שדה דב כי הוא לא היה על סדר היום ולא נערכתי לי, מה גם שאני לא מצוות נדל"ן או תחבורה.

<אורן גבע: כך שאין לי את הידע המקצועי להתייחס לנושא של שדה דב והתעופה לאילת.

<אורן גבע: אני מצטער, אבל אני לא אתייחס לנושא הזה.

<אורן גבע: לנושא הפינוי המוסק.

<אורן גבע: משרד הבריאות, כידוע לוועדה, קיבל בתקציב האחרון תוספת של קרוב למיליארד שקלים לחיזוק הרפואה הציבורית לרבות מאתיים מיליון שקלים לתמיכה בבתי חולים ציבוריים לרבות יוספטל באילת.

<אורן גבע: אם הוא יבחר לעשות זאת, אם יוחלט בכסף הזה להשתמש גם לצורכי שימוש בפינוי מוסק, משרד האוצר לא יתנגד לכך.

אלי אלאלוף: דוקטור אלדר, מירי כהן תשמח להעביר לך את הנתונים של התקציבים המיוחדים שאתה יכול למשוך.

אלי אלאלוף: אני אשמח להיות בין המכותבים כדי לעשות מעקב אישי.

<אורן גבע: לנושא הסיעוד שהועלה כאן.

<אורן גבע: נאמר כאן שהתעריפים ירדו מאז שנת 2012 אבל זה לא נכון.

<רוני עוזרי: נשחקו ב-15 אחוזים.

<אורן גבע: זאת אמרה לא נכונה.

<רוני עוזרי: כל פעם זה חוזר על עצמו.

<אורן גבע: אם הוועדה תרצה, משרד הבריאות ומשרד האוצר יציגו את נתוני התעריפים.

<אורן גבע: התעריפים הועלו מאז שנת 2012 בצורה משמעותית.

<אורן גבע: אפשר להראות את זה לוועדה אם היא תרצה בכך.

<אורן גבע: אין לי את הנתונים כאן אתי, אבל אם הוועדה תרצה, נציג אותם.

<אורן גבע: אם כן, נתוני הסיעוד עלו.

<אורן גבע: באופן כללי השיטה בה עובד תחום הסיעוד היא שהמדינה רוכשת שירותים, היא לא מספקת את השירותים, ולא ידוע שיש איזשהו מחסור או תורים.

<אורן גבע: אם היה מחסור, היו תורים לקבלת קודים אבל כיום במשרד הבריאות למיטב ידיעתי – אולי משרד הבריאות יגיד אחרת – אין תורים לקבלת קודים ממשרד הבריאות וכל אזרח החפץ בכך, מקבל את זה בזמן סביר.

אלי אלאלוף: תודה.

אלי אלאלוף: יש עוד מישהו שרוצה להתייחס?

אלי אלאלוף: יש לנו עוד שתי דקות.

<אלה גלנד: אני סמנכ"לית סיעוד ופרא-רפואה בחברת בית בלב, חברת בת של מכבי.

<אלה גלנד: בעיר אילת אנחנו מפעילים מחלקה סיעודית משנת 1998.

<אלה גלנד: המחלקה, עד לפני שנה, הייתה בעלת רישיון ל-36 מיטות כאשר בפועל, ממוצע האשפוז שלנו של מיטות סיעודיות הוא כ-26 מיטות, כך שאני לא יכולה לומר שאין לנו מענה למיטות אשפוז סיעודיות.

<אלה גלנד: אנחנו עובדים עם כל קופות החולים.

<אלה גלנד: אני רוצה להעלות כאן נקודה נוספת.

<אלה גלנד: אנחנו נותנים מענה יחידי באילת לאשפוז המשכי כמו סיעוד מורכב, שיקום, חולים אונקולוגיים – כל אלה, עבורם אין במשך כל השנים האלה מענה בעיר אילת.

<אלה גלנד: משרד הבריאות נענה לבקשתנו ולבקשת כבוד ראש העיר ונתן לנו רישיון יוצא דופן, בנוסף למיטות הסיעודיות גם מיטות שיקום גריאטרי וסיעוד מורכב.

<אלה גלנד: אנחנו נותנים את המענה הזה כחברת בת של מכבי לכל קופות החולים אבל התפעול הוא משימה בלתי אפשרית מהבחינה הפרסונלית של מקצועות הבריאות, סיעוד, קלינאי תקשורת, רופאים מומחים בתחום הזיהומולוגיה, ריפוי בעיסוק ופיזיותרפיה.

<אלה גלנד: בעצם בית בלב כחברה בע"מ, חברת בת של מכבי, מטיסה אחת לשבוע או אחת לשבועיים את מקצועות הבריאות, את הרוקחים, את כל מקצועות הבריאות הנדרשים כדי לספק את השירות הזה והעומס הכלכלי הוא קשה מנשוא.

<אלה גלנד: אנחנו נותנים מענה גם לבית החולים שמטפל במקרים האקוטיים אבל אחרי המקרים האקוטיים כל המקרים שהם אשפוז המשכי, אנחנו מהווים מענה.

<אלדר ברקוביץ': את רוב המקרים נאלצים להעביר צפונה.

<אלה גלנד: בגלל הבעיה להביא את אנשי מקצועות הבריאות.

מאיר יצחק הלוי: אדוני היושב ראש, אפשר לראות שמה שהולך כחוט השני – דרך אגב, לאורך כל שש הוועדות ביניהן אנחנו מדלגים - זה המחסור המסוכן בכוח אדם פרופסיונאלי בעיר אילת, ואני מדגיש, המחסור המסוכן.

מאיר יצחק הלוי: הצגתי את זה גם בפני ממשלת ישראל.

מאיר יצחק הלוי: לכן, כאשר דיברנו עם הממונה על השכר במשרד האוצר אמרנו, בואו נשב ונראה בזה בעיה שמהווה סכנה לעיר ונתייחס באופן נכון למה שאני מגדיר תמריצי מקום למקצועות כמו סיעוד, כמו הוראה, כמו רפואה.

מאיר יצחק הלוי: גם במשטרה יש לנו תקנים ואין לנו שוטרים וזה פשוט מדהים.

מאיר יצחק הלוי: לכן צריך לדעתי לבדל את העיר אילת, לאפיין אותה באפיון המיוחד לה ולתת לה את אותם תמריצים כדי שאנשים ירצו להגיע אליה.

<אלה גלנד: אני רוצה להוסיף ולומר שכיום אין מענה לתשושי נפש.

<אלה גלנד: אמנם אנחנו לא נותנים את המענה הזה אבל אנחנו כן נותנים מענה למטופלים סיעודיים ואשפוז המשכי.

<אלה גלנד: מספר המיטות שלנו הוא מאוד נמוך לתפעול היום יומי.

<אלה גלנד: ברגע שתיפתח עוד מחלקה סיעודית נוספת, לא נוכל להמשיך להפעיל את המחלקה שלנו.

<אלדר ברקוביץ': כמה מיטות לשיקום גריאטרי יש לכם?

<אלה גלנד: ברישיון משרד הבריאות, חמש מיטות.

<אלדר ברקוביץ': זה מספר שהוא לא ריאלי אפילו בעיר קטנה כמו אילת.

<אלדר ברקוביץ': זה צריך להיות פי שלוש בערך.

אלי אלאלוף: תודה לך.

<אביגיל וייס: אני מפקחת ארצית על בתי אבות מטעם משרד הרווחה.

<אביגיל וייס: אנחנו בתהליך של הקמת בית אבות בעיר אילת, תהליך שנמשך מספר שנים.

<אביגיל וייס: משרד הרווחה לא מממן בנייה של בתי אבות אבל על השולחן נמצאת תכנית להקמת 24 מיטות תשושים.

<אביגיל וייס: המספר הוא רק 24 מיטות תשושים בשל עלויות תקציביות.

<אביגיל וייס: שותפים ליוזמה הזאת ולפרויקט הזה גם עיריית אילת, גם קרן סיעוד של ביטוח לאומי, ועידת התביעות וכרגע אנחנו נמצאים בשלב של איגום משאבים ולפני חתימת חוזה.

אלי אלאלוף: איש צה"ל.

<נעם פינק: אני ראש ענף שירותי רפואה בחיל הרפואה בצה"ל.

<נעם פינק: אני לא רוצה לחזור על הדברים אבל אנחנו בין היתר הלקוחות של בית החולים יוספטל ובהיבט הזה זה מקום אסטרטגי מול האזרחים.

<נעם פינק: יש לנו לא מעט בסיסי הדרכה במרחב הזה - בית ספר לשריון, בית ספר להנדסה, מפקדת אוגדת אילת, בסיס חיל אוויר גדול, בסיס חיל הים – ואנחנו צורכים בעיקר את שירותי המרפאה והמיון והחיילים מחכים.

<נעם פינק: אנחנו שולחים אותם למרכז ולבאר שבע.

אלי אלאלוף: תודה לך.

אלי אלאלוף: תודה לכולם.

אלי אלאלוף: אני רוצה לבקש שני דברים.

אלי אלאלוף: תכנית פיתוח בבית חולים כולל הכול מכל כל, כולל נושא כוח אדם, כולל נושא הטסות.

אלי אלאלוף: תעשו תכנית ואשמח לדון בה בחודש מאי.

אלי אלאלוף: שתפו את נציגי האוצר.

אלי אלאלוף: לשר האוצר יש רגישות מיוחדת לאילת וכל פעם שהוא נעלם, הוא נעלם לאילת.

מאיר יצחק הלוי: הוא לא היחיד.

<קריאה: הוא צולל.

<אלדר ברקוביץ': יש לנו תא לחץ מצוין.

אלי אלאלוף: נכון.

אלי אלאלוף: פעם לא היה לכם.

אלי אלאלוף: אני אחזור לחלק הענייני למרות שהחופש של שר האוצר הוא לא עניין פחות חשוב.

אלי אלאלוף: אני רוצה לציין את הרגישות האישית שלו לאילת ואני שמח להיות הנציג שלו בכנסת.

אלי אלאלוף: אני רוצה להגיד שאנחנו נרצה לקבל תכנית כזאת.

אלי אלאלוף: קחו על עצמכם, משרד הבריאות, להגיש לנו את התכנית הזאת לקראת מאי.

אלי אלאלוף: אם אפשר לקבל גם זמן כדי שנתכונן ונשב בישיבה פנימית עם נציגי האוצר, עם נציגי המשרד שלכם, עם נציגי קופת חולים כללית.

אלי אלאלוף: נשמח לדון בנושא הזה ולראות איך הוועדה משריינת את הלחצים החיוביים שלה על המערכת.

אלי אלאלוף: אותו הדבר לגבי הנושא של בתי אבות.

אלי אלאלוף: אני חושב שזה יותר מתאים שהמתכלל יהיה כאן משרד הרווחה אבל שיעשה יחד עם המשרדים הרלוונטיים עבודה.

אלי אלאלוף: שוב, במאי אנחנו נשמח לדון בזה.

אלי אלאלוף: תנו לנו את שתי תכניות העבודה האלה.

אלי אלאלוף: תחלמו בצורה מציאותית כדי שנוכל לראות את הלקונות שיש היום במערך שבסך הכול הוא מדהים.

אלי אלאלוף: אני חייב להגיד שהדיון הזה הראה גם את היכולות אבל גם את הדברים שחייבים שיפור ואנחנו נשמח להעמיד לרשותך, אדוני ראש העיר, את הוועדה כדי לטפל בגלוי ופחות בגלוי כפי שאנחנו אמורים לעשות לפעמים כאשר לפעמים זה לא מגיע לתקשורת אבל העבודה בשטח מתבצעת.

מאיר יצחק הלוי: יש לנו שישה חודשים של עבודה טובה.

מאיר יצחק הלוי: כמו שמבקש היושב ראש, נחזור לכאן בחודש מאי.

אלי אלאלוף: תודה רבה.